b'\n_START_ARTICLE_\nSimon \xc5\xbdibert\n_START_SECTION_\n\xc5\xbdivljenje in delo\n_START_PARAGRAPH_\n\xc5\xbdibert je gimnazijo obiskoval v Novem mestu (1903\xe2\x80\x931906) in v Ljubljani (1907\xe2\x80\x931911), na Dunaju je od 1911 \xc5\xa1tudiral veterino, bil 1915 mobiliziran in tik pred koncem vojne diplomiral v Lvovu (1918) in 1922 na Dunaju doktoriral. Iz veterinarske mikrobiologije je opravil specializacijo na Dunaju in Budimpe\xc5\xa1ti. Leta 1919 je nastopil slu\xc5\xbebo veterinarja v Mozirju, 1924 je postal vodja zavoda za pripravo \xc5\xbeivalskih cepiv Kemedin v Novem Sadu, 1932 pa direktor Jugoslovanskega semenskega zavoda v Zagrebu. Od 1937 je bil direktor Dr\xc5\xbeavnega veterinarskega bakteriolo\xc5\xa1kega zavoda v Ljubljani, od 1948-1963 pa redni profesor za zoohigieno in veterinarstvo na Agronomski fakulteti v Ljubljani. Napisal je dve knjigi Notranje in zunanje bolezni doma\xc4\x8dih \xc5\xbeivali (1952) in Higiena in zdravljenje doma\xc4\x8dih \xc5\xbeivali (1955), troje skript o zoohigieni in \xc5\xbeivalskih boleznih (1949\xe2\x80\x931950) ter ve\xc4\x8d razprav in \xc4\x8dlankov o \xc5\xbeivalskih ku\xc5\xbenih boleznih._NEWLINE_\xc5\xbdibert je bil prvi slovenski veterinar, ki je prou\xc4\x8deval proizvodnjo in uporabo cepiv in serumov v boju proti \xc5\xbeivalskim boleznim kot so pra\xc5\xa1i\xc4\x8dja kuga, vrani\xc4\x8dni prisad, ov\xc4\x8dje koze in druge. Prou\xc4\x8deval je etiologijo, diagnostiko, preventivo, zdravljenje in zatiranje nalezljivih bolezni predvsem pri doma\xc4\x8dih \xc5\xbeivalih, divjadi in ribah. Bil je \xc4\x8dastni \xc4\x8dlan Dru\xc5\xa1tva veterinarjev in veterinarskih tehnikov Slovenije.'